Tlačová správa	

V Bratislave	Na okamžité uverejnenie	Vybavuje:	Telefónne číslo:	
16.11.2017		Josef Zbranek	02/69 20 34 20	

Finále Braillovskej olympiády
Únia nevidiacich a slabozrakých Slovenska vyhlásila 14. marca t. r. prvý ročník Braillovskej olympiády. Táto je výsledkom inovácie celoštátnej Súťaže v čítaní a písaní Braillovho písma, ktorú ÚNSS organizovala v rokoch 1992 – 2015. Jej poslaním je propagácia Braillovho písma ako nástroja gramotnosti nevidiacich ľudí a podpora jeho výučby. „Tradičné súťaže v čítaní a písaní Braillovho písma sme v tomto ročníku rozšírili o ďalšie dve disciplíny – Korektúra textu a Lekáreň,“ hovorí koordinátor projektu Josef Zbranek. „Usilujeme sa tak zatraktívniť toto podujatie a zvýšiť záujem o používanie a výučbu Braillovho písma.“ Štyroch kvalifikačných kôl, prebehnuvších v Banskej Bystrici, Nitre, Košiciach a v Martine, sa z 48 prihlásených pustilo do boja 41 súťažiacich. 

V dňoch 17. až 19. novembra 2017 prebehne v Mestskej knižnici na kapucínskej v Bratislave finále Braillovskej olympiády. Z dvadsiatich postupujúcich z celého Slovenska bude súťažiť šestnásť aktívnych používateľov reliéfneho písma. Slávnostný galavečer s názvom Bodkobranie bude súčasťou Noci divadiel 2017 a ÚNSS ho pripravila v spolupráci s VŠMU. Návštevníci sa na ňom hravou formou oboznámia s princípom Braillovho písma, jeho čítania a písania. Dvojice zložené z víťazov Braillovskej olympiády - nevidiacich používateľov Braillovho písma a budúcich hercov - študentov 2. ročníka VŠMU budú čítať dialógy zo Shakespearovho Sna Noci svätojánskej a Othella a z Moliérovho Mizantropa. Bodkobranie sa uskutoční 18. novembra 2017 o 19:00 v Divadelnej sále VŠMU na Svoradovej 4 v Bratislave. Vstup je voľný. 

Akcia sa koná s finančnou podporou Ministerstva kultúry Slovenskej republiky a spoločnosti Novartis Slovakia

Únia nevidiacich a slabozrakých Slovenska je občianske združenie, ktorého členmi sú nevidiaci a slabozrakí ľudia, ich priaznivci, priatelia a rodičia. V súčasnosti má viac ako 4 000 členov združených v 64 základných organizáciách. Svoje služby, poradenstvo a aktivity poskytuje ľuďom so zrakovým postihnutím v každom kraji Slovenska bezplatne. Únia nevidiacich a slabozrakých Slovenska vznikla v roku 1990. 

Kontakt:
Josef Zbranek, koordinátor projektu 
Tel.: 02/69 20 34 20, 0905 719 354
e-mail:josef.zbranek@unss.sk
www.unss.sk